《昂昂千里驹》
宋代·李昭玘

昂昂千里驹，逸气吞九区。东驰越夕兔，西走穷朝乌。

关山一息过，踯躅疑有无。快哉穆天子，远驾周四隅。

嘶声想云海，弄影有天衢。昆丘距赤水，度足才须臾。

眷言刍粟恩，岂敢论形躯。雄心忽摧顿，倦步成踌躇。

日暮路途远，天寒毛鬣疏。此时垂耳心，可复轻疲驽。

作者简介：李昭玘（？～一一二六），字成季，济州钜野（今山东巨野）人。神宗元丰二年（一○七九）进士，任徐州教授。哲宗元祐五年（一○九○），自秘书省正字除校书郎。通判潞州，入为秘书丞、开封府推官。出提点永兴、京西、京东路刑狱。徽宗立，召为右司员外郎，迁太常少卿，出知沧州。崇宁初，入党籍，居闲十五年，自号乐静先生。钦宗靖康元年，以起居舍人召，未赴而卒。有《乐静集》三十卷传世，其中诗四卷，而今存各本均缺第二卷。《宋史》卷三四七有传。　李昭玘诗，以文渊阁《四库全书》本为底本，校以清陆心源藏抄本。新辑集外诗，补于卷末。